Cavalier King Charles spaniel

***Cavalier King Charles spaniel*** ialah satu baka anjing mainan daripada jenis spaniel. Empat warna diiktiraf: Blenheim (perang berangan dan putih), triwarna (hitam/putih/sawo matang), hitam dan sawo matang, dan Ruby; lapis bulunya licin dan bak sutera. Jangka hayatnya biasanya antara lapan dengan dua belas tahun.

*Cavalier King Charles spaniel* berubah dengan mendadak pada lewat abad ke-17, apabila ia saling membiak dengan baka-baka berhidung rata. Sehingga tahun 1920-an, ia mengongsi sejarah sama dengan *[[King Charles spaniel]]* yang lebih kecil. Para pembiak baka mencuba untuk menghasilkan yang dianggap sebagai tatarajah asli semula – anjing yang menyerupai spaniel milik Charles II dari zaman Perang Saudara Inggeris, apabila para penyokong raja dikenali sebagai para *[[cavalier]]*.

## Sejarah

Semasa bahagian awal abad ke-18, ''John'' Churchill, Duke Marlborough ke-1, membela spaniel jenis *King Charles* merah dan putih untuk berburu. *Duke* mencatatkan bahawa anjing ini dapat bersaing dengan kuda berlari. Estet beliau dinamai Blenheim sebagai penghormatan kepada kemenangan beliau dalam Pertempuran Blenheim. Oleh sebab pengaruh ini, keragaman merah dan putih bagi *King Charles spaniel* dan kemudian bagi *cavalier King Charles spaniel* dikenali sebagai *Blenheim*.

Percubaan dibuat untuk menghasilkan *cavalier King Charles spaniel* asli semula seawal permulaan abad ke-20, dengan menggunakan spaniel pemukat mainan yang kini pupus. Percubaan ini didokumenkan oleh Judith Blunt-Lytton, ''Baroness'' Wentworth ke-16, dalam buku "*Toy Dogs and Their Ancestors Including the History And Management of Toy Spaniels, Pekingese, Japanese and Pomeranians*" yang diterbitkan di bawah nama "Hon. Mrs. Neville Lytton" pada tahun 1911.

### Pencapahan daripada ''King Charles spaniel''
Pada tahun 1926, orang Amerika, Roswell Eldridge, menawarkan hadiah kelas pertunjukan anjing sebanyak 25 paun perak sterling setiap satu sebagai hadiah untuk jantan dan betina terbaik daripada "Blenheim spaniel jenis lama, seperti yang tertunjuk dalam gambar dari zaman Charles II dari England, muka panjang, tiada stop, tengkorak rata, tidak cenderung untuk berkubah, dengan titik di tengah-tengah tengkorak." Pembiak baka zaman itu terkejut, walaupun beberapa orang memasukkan anjing yang dianggap oleh mereka sebagai *King Charles spaniel* kurang syarat ke dalam pertandingan. Eldridge meninggal dunia sebelum melihat rancangan beliau menjadi kenyataan, tetapi beberapa orang pembiak baka percaya kepada yang dikatakan oleh beliau dan pada tahun 1928 kelab *cavalier* pertama dibentuk. Piawaian pertama diwujudkan berdasarkan anjing bernama "Ann's Son" yang dimiliki oleh Mostyn Walker dan The Kennel Club mengiktiraf keragaman ini sebagai "*King Charles Spaniels, Cavalier type*" ("*King Charles spaniel*', jenis *cavalier*").

Perang Dunia Kedua menyebabkan kemunduran drastik kepada baka yang baru muncul dengan sebahagian besar ternakan pembiakbakaan yang musnah kerana kesusahan zaman perang dan kekurangan makanan. Sebagai contoh, di Ttiweh Cavalier Kennel, populasi 60 ekor anjing menurun kepada tiga ekor pada tahun 1940-an. Ikutan peperangan, beberapa ekor anjing terselamat sebagai permulaan baharu untuk keturunan semua *cavalier* masa kini. Pada tahun 1945, The Kennel Club pun pertama kali mengiktiraf baka ini sebagai *Cavalier King Charles Spaniel*.

*Cavalier* tercatat pertama yang tinggal di Amerika Syarikat dibawa dari United Kingdom pada tahun 1956 oleh W. Lyon Brown yang, bersama dengan Elizabeth Spalding dan penggemar lain, mengasaskan Cavalier King Charles Club USA yang berterusan hingga kini. Pada tahun 1994, American Cavalier King Charles Spaniel Club diwujudkan oleh sekumpulan pembiak baka untuk memohon pengiktirafan oleh American Kennel Club. Ia diiktiraf oleh American Kennel Club pada tahun 1995 dan ACKCSC menjadi kelab induk untuk *cavalier*. Sejak tahun 2000, ia telah berkembang dari segi kepopularan di Amerika Syarikat dan berkedudukan baka tulen ke-13 paling popular di Amerika Syarikat.

## Perihal

Dari segi sejarah, *cavalier King Charles spaniel* ialah anjing riba dan adalah kecil untuk spaniel, dengan dewasa yang setanding dari segi saiz dengan remaja baka spaniel lebih besar lain. Ekornya biasanya tidak terpotong, dan *cavalier* patut mempunyai lapis bulu sutera sederhana panjang. Piawaian menyatakan bahawa ia patut bebas daripada keriting, walaupun sedikit alunan diizinkan. Jumbai dapat tumbuh pada telinga, kaki, tungkai, dan ekor pada usia dewasa. Piawaian mensyaratkan agar jumbai ini dikekalkan panjang, dengan jumbai pada kaki yang merupakan aspek sangat penting bagi ciri baka.

*Cavalier King Charles spaniel* dan spaniel mainan Inggeris kerap dapat dikelirukan antara satu sama lain. Di United Kingdom, spaniel mainan Inggeris dipanggil *[[King Charles spaniel]]*, manakala di Amerika Syarikat, salah satu warna spaniel mainan dikenali sebagai *King Charles*. Kedua-dua baka ini mengongsi sejarah serupa dan hanya mencapah antara satu sama lain kira-kira 100 tahun lalu. Terdapat beberapa perbezaan besar antara kedua-dua baka, perbezaan utama ialah saiz. Walaupun *cavalier* berukuran pada purata seberat , *King Charles* adalah lebih kecil iaitu . Sebagai tambahan, ciri-ciri mukanya, walaupun serupa, adalah berbeza; telinga *cavalier* terletak lebih tinggi dan tengkoraknya rata, manakala tengkorak *King Charles* berkubah. Akhirnya, panjang muncung *cavalier* cenderung lebih panjang daripada yang pada sepupunya *King Charles*.

### Warna

Baka ini mempunyai empat warna beriktiraf. *Cavalier* yang mempunyai tanda-tanda perang berangan pekat pada latar belakang putih mutiara dikenali sebagai *Blenheim* sebagai penghormatan kepada Istana Blenheim, tempat John Churchill, ''Duke'' Marlborough ke-1 dibesarkan untuk mendapatkan bantuan dalam pencarian pendahulu kepada baka *cavalier* dengan warna khusus ini. Pada sesetengah anjing *Blenheim*, terdapat tompok perang berangan di tengah-tengah dahi: ini dipanggil tompok "*Blenheim*". Tompok *Blenheim* juga dikenali sebagai tanda "Cap Ibu Jari *Duchess*", berdasarkan legenda bahawa Sarah Churchill, ''Duchess'' Marlborough, sementara menantikan khabar tentang kepulangan selamat suami beliau daripada Pertempuran Blenheim, menekan kepala seekor ibu bunting dengan ibu jari beliau, lalu menghasilkan lima ekor anak anjing yang mempunyai tanda bertuah selepas khabar bahawa pertempuran itu telah dimenangi.

Anjing hitam dan sawo matang merupakan anjing dengan tubuh hitam dengan serlahan sawo matang, khususnya kening, pipi, tungkai, dan bawah ekor. Anjing hitam dan sawo matang dirujuk sebagai "*King Charles*" pada *King Charles spaniel*.

*Cavalier* *Ruby* patut sepenuhnya berwarna perang berangan, walaupun sesetengah anjing dapat mempunyai sedikit putih pada lapis bulunya yang dianggap sebagai kecacatan di bawah peraturan pertunjukan pengakuran American Kennel Club.

Warna keempat dikenali sebagai triwarna, iaitu hitam dan putih dengan tanda-tanda sawo matang pada pipi, di bahagian dalam telinga, pada kening, di bahagian dalam tungkai, dan pada bahagian bawah ekor. Warna ini dirujuk sebagai "*Prince Charles*" pada *King Charles spaniel*.


Cavalier king charles spaniel k90.jpg|Tanda-tanda perang berangan pekat pada lapis bulu mutiara putih
Bobcavalierkingcharlesspaniel.jpg|*Cavalier King Charles spaniel* hitam dan sawo matang
Cavalier King Charles Spaniel Blenheim Spot.jpg|Pandangan hadapan dan pandangan sisi bagi tompok *Blenheim*
Charybdis - Cavalier King Charles Spaniel.jpg|*Cavalier King Charles spaniel* di tingkap
King Charles Spaniel.JPG|Potret seekor betina
KCS 01.jpg|*Cavalier King Charles spaniel* triwarna dan *Blenheim*
Ella Solarelo.jpg|*Cavalier* yang mengunyah batang kayu
Cavalier King Charles Spaniel Blanket Top Variant.jpg|Varian triwarna litupan atas
Cavalier King Charles Spaniel Tri-Color facial pattern.jpg|Kening bertanda warna, spesifik bagi varian triwarna dan varian hitam dan sawo matang


### Kepopularan
Menurut statistik yang dikeluarkan oleh The Kennel Club, *cavalier* ialah baka anjing ke-6 paling popular di United Kingdom pada tahun 2007 dengan 11,422 pendaftaran dalam satu tahun. Kepopularannya semakin meningkat di Amerika; pada tahun 1998, ia merupakan baka ke-56 paling popular tetapi pada tahun 2007 dan pada tahun 2008 ia merupakan baka ke-25 paling popular. Ia menduduki tempat lebih tinggi di sesetengah bandar raya di Amerika Syarikat dalam statistik tahun 2008: tempat ke-8 di Nashville dan di Minneapolis-St.Paul, tempat ke-7 di Boston, di Atlanta, dan di Washington D.C., dan tempat ke-6 di Bandar Raya New York dan di San Francisco. Kepopularan baka ini terus tumbuh dengan kedudukan di tempat ke-14 pada tahun 2022.

Pada tahun 2009, *cavalier* ialah baka ke-4 paling popular di Australia dengan 3,196 pendaftaran, di belakang hanya anjing pengutip Labrador, anjing gembala Jerman, dan bulterier Staffordshire. Sebagai tambahan, terdapat juga kelab baka kebangsaan di Afrika Selatan, di Belanda, di Belgium, di Republik Czech, di Denmark, di Finland, di Jerman, di Kanada, di New Zealand, di Norway, di Perancis, di Sepanyol, dan di Sweden. Kini, *cavalier* menjadi pilihan popular dalam pembiakbakaan silang dan dibiakbakakan dengan anjing lain seperti pudel, walaupun perlu ada pengakuan bahawa baka-baka ini bukan anjing baka tulen yang layak untuk didaftarkan di bawah AKC.

*Cavalier* ialah antara haiwan peliharaan Perdana Menteri Britain Margaret Thatcher dan Presiden Amerika Syarikat Ronald Reagan, yang terkenal kerana *cavalier* *Blenheim* beliau bernama Rex. *Cavalier* juga merupakan anjing pilihan Ratu Victoria.

## Perangai

Baka ini amat penyayang, suka bermain, sangat sabar, dan bersemangat untuk menggembirakan. Oleh itu, anjing baka ini adalah baik dengan kanak-kanak dan anjing lain. *Cavalier* tidak segan untuk bergaul dengan anjing jauh lebih besar. Ia cepat menyesuaikan diri dengan hampir mana-mana persekitaran, keluarga, dan lokasi serta sesuai dengan kehidupan bandar dan desa. Keupayaannya untuk menjalin ikatan dengan anjing lebih besar dan anjing lebih kecil menjadikannya sesuai di rumah dengan lebih daripada satu baka anjing selagi anjing tersebut terlatih. *Cavalier* menduduki tempat ke-44 dalam *[[The Intelligence of Dogs]]* karya Stanley Coren, dengan kecerdasan sederhana dari segi kerja atau kepatuhan. *Cavalier* secara semula jadi ingin tahu dan suka bermain, tetapi juga menikmati hanya berpelukan di atas kusyen atau riba, yang menjadikannya anjing teman atau anjing riba sangat baik untuk pesakit perubatan dan orang tua.

*Cavalier* aktif dan bersukan. *Cavalier* berjaya dalam pertunjukan pengakuran, kepatuhan, dan ketangkasan dan juga sesuai sebagai anjing terapi kerana sifat manis dan lemah lembut. Baka ini mudah menyesuaikan diri dalam keperluan untuk senaman, gembira sama ada dengan tidur di atas sofa atau berjalan lama-lama.

Ia mempunyai naluri untuk mengejar kebanyakan benda yang bergerak termasuk kenderaan di jalan sibuk dan oleh itu kebanyakan *cavalier* tidak akan menjadi "bijak di jalan". Memandangkan ia cenderung untuk menganggap semua orang asing sebagai sahabat, anggota baka ini biasanya tidak sesuai sebagai anjing pengawal. Spaniel mempunyai naluri perburuan kuat dan mungkin membahayakan burung dan haiwan kecil. Walau bagaimanapun, pemilik telah melaporkan bahawa melalui pelatihan *cavalier* mereka hidup bahagia dengan pelbagai haiwan kecil termasuk hamster dan gerbil.

Lapis bulu *cavalier* memerlukan pemberusan mingguan, tetapi bukan pemendekan. Walau bagaimanapun, sesetengah pemilik memilih untuk memendekkan jumbai panjang dan selipar *cavalier* mereka yang dapat menjadi sangat kotor apabila berjalan atau bermain di luar.

## Kesihatan

Sebuah kajian United Kingdom tahun 2022 tentang data veterinar mendapati jangka hayat sebanyak 10.45 tahun berbanding dengan 11.82 tahun untuk baka silang. Sebuah kajian United Kingdom tahun 2024 pula mendapati jangka hayat sebanyak 11.8 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang. Sebuah kajian Jepun tahun 2018 tentang data perkuburan haiwan peliharaan mendapati jangka hayat sebanyak 13.1 tahun berbanding dengan 15.1 tahun untuk baka silang dan 13.7 tahun secara keseluruhan. Sebuah kajian Itali tahun 2024 pula mendapati jangka hayat sebanyak 10 tahun untuk baka ini berbanding dengan 10 tahun secara keseluruhan. Sebuah kajian Sweden tahun 2005 tentang rekod insurans mendapati bahawa 48% daripada jumlah *cavalier King Charles spaniel* mati menjelang usia 10 tahun, yang lebih tinggi daripada kadar keseluruhan pada 35% daripada jumlah anjing yang mati menjelang usia 10 tahun.

*Cavalier* dapat menjadi khususnya terdedah kepada penyakit injap mitral, yang membawa kepada kegagalan jantung. Ini muncul pada banyak *cavalier* pada suatu ketika dalam hayat dan merupakan punca kematian paling umum. Sesetengah masalah kesihatan genetik serius, termasuk penyakit injap mitral (MVD) permulaan awal, siringomielia (SM) yang berpotensi menyakitkan separahnya, displasia pinggul, tempurung lutut terkehel, dan gangguan penglihatan dan pendengaran tertentu merupakan masalah kesihatan untuk baka ini. Memandangkan *cavalier* kini kesemuanya diturunkan daripada hanya enam ekor anjing, sebarang penyakit boleh waris yang hadir pada sekurang-kurangnya salah seekor anjing pengasas asli dapat diwariskan kepada sebahagian besar generasi akan datang. Ini dikenali sebagai kesan pengasas dan kemungkinan penyebab bagi prevalens MVD pada baka ini. Selain itu, pembiakbakaan buruk meningkatkan peluang untuk *cavalier* menghidap MVD, jadi ada kepentingan untuk mencari pembiak baka bertanggungjawab yang menggunakan anjing dengan jantung sihat. Masalah kesihatan yang dikongsi dengan baka ini termasuk penyakit injap mitral, tempurung lutut terkehel, dan masalah mata keturunan seperti katarak dan displasia retina. *Cavalier* juga terjejas akibat masalah telinga, masalah kesihatan umum sesama spaniel pelbagai jenis, dan ia dapat menghidap keadaan umum lain seperti displasia pinggul, yang umum merentasi pelbagai jenis baka anjing.

Pada tahun 2022, Mahkamah Daerah Oslo melarang pembiakbakaan *cavalier King Charles spaniel* di Norway kerana kecenderungannya untuk menghidap masalah kesihatan. Dalam keputusannya, mahkamah memutuskan bahawa tiada anjing baka ini yang dapat dianggap sihat, oleh itu, penggunaannya untuk pembiakbakaan akan menjadi pelanggaran Akta Kebajikan Haiwan Norway.

### Penyakit injap mitral

Hampir semua *cavalier* akhirnya menghidap penyakit injap mitral, dengan desir jantung yang mungkin memburuk secara progresif, lalu membawa kepada kegagalan jantung. Keadaan ini adalah poligenik (iaitu terjejas akibat berbilang gen), dan oleh itu semua susur galur *cavalier* di seluruh dunia adalah rentan. Ini merupakan punca utama kematian pada baka ini. Tinjauan oleh The Kennel Club United Kingdom menunjukkan bahawa 42.8% kematian *cavalier* adalah berkaitan dengan jantung. Punca paling umum seterusnya merupakan kanser (12.3%) dan usia lanjut (12.2%). Keadaan ini dapat mula muncul pada usia awal dan secara statistik mungkin dijangkakan hadir pada lebih daripada separuh daripada semua *cavalier King Charles spaniel* pada usia 5 tahun. *Cavalier* berusia 10 tahun jarang bebas daripada desir jantung. Walaupun penyakit jantung adalah umum pada anjing pada umumnya - satu dalam 10 daripada semua anjing akhirnya menghidap masalah jantung – penyakit injap mitral pada umumnya (seperti pada manusia) ialah penyakit usia lanjut. "Engsel" pada injap mitral jantung melonggar dan dapat beransur-ansur merosot, bersama-sama dengan kelopak injap, lalu menyebabkan desir jantung (apabila darah meresap melalui injap pada antara denyutan jantung), kemudian kegagalan jantung kongestif. *Cavalier* sangat rentan terhadap penyakit jantung permulaan awal, yang mungkin jelas pada anjing semuda satu atau dua tahun.

Ahli genetik dan ahli kardiologi veterinar telah membangunkan garis panduan pembiakbakaan untuk menghapuskan penyakit injap mitral permulaan awal pada baka ini, tetapi tidak ada kejelasan sama ada angka pembiak baka ketara secara statistik mengikuti garis panduan ini. Pengerusi Kelab CKCS United Kingdom berkata pada tahun 2009: "Terdapat ramai anggota yang masih tidak bersedia untuk memeriksa kesihatan ternakan pembiakbakaan mereka dan antara mereka yang melakukannya, kelihatanya ramai tidak teragak-agak untuk membiakbakakan haiwan terjejas." Protokol pembiakbakaan MVD mengesyorkan bahawa induk patut berusia sekurang-kurangnya 2.5 tahun dan berjantung sihat dan induk bagi induk berkenaan (iaitu, datuk dan nenek kepada anak anjing yang bakal dihasilkan) patut berjantung sihat sehingga usia 5 tahun.

### Siringomielia

Siringomielia (SM) ialah keadaan yang menjejaskan otak dan tulang belakang, lalu menyebabkan gejala daripada ketidakselesaan ringan kepada nyeri parah dan kelumpuhan separa. Ini disebabkan oleh malformasi, yang lazimnya dikenali sebagai malformasi Chiari, di bahagian bawah belakang tengkorak yang mengurangkan ruang yang tersedia untuk otak, lalu memampatkannya dan kerap memaksanya keluar (mengherniakannya) melalui bukaan ke dalam saraf tunjang. Ini menyekat aliran bendalir spina serebrum (CSF) di sekeliling otak dan spina serta meningkatkan tekanan bendalir itu, lalu mewujudkan gelora yang seterusnya dipercayai mewujudkan poket-poket bendalir, atau sirinks (maka dipanggil siringomielia), di dalam saraf tunjang. Siringomielia adalah jarang pada kebanyakan baka tetapi telah menjadi meluas pada *cavalier King Charles spaniel*, dengan sampel penyelidikan antarabangsa dalam beberapa tahun kebelakangan ini yang secara tekal menunjukkan lebih daripada 90% daripada jumlah *cavalier* mempunyai malformasi ini, dan antara 30% dengan 70% yang mempunyai sirinks. Walau bagaimanapun, kebanyakan anjing dengan sirinks tidak bergejala. Walaupun gejala siringomielia dapat hadir pada sebarang usia, gejala tersebut biasanya muncul pada usia antara enam bulan dengan empat tahun pada 85% anjing bergejala, menurut Clare Rusbridge, seorang saintis penyelidikan. Gejala termasuk kepekaan di sekeliling kepala, leher, atau bahu, kerap ditunjukkan oleh anjing yang mengongoi atau kerap menggaru di kawasan leher atau bahunya. Penggaruan kerap ekasisi – terbatas pada satu sisi tubuh. Pergerakan penggaruan kerap dilakukan tanpa benar-benar membuat sentuhan fizikal dengan tubuh ("penggaruan udara"). Tingkah laku penggaruan kelihatan tidak disengajakan dan anjing berkenaan kerap menggaru semasa berjalan – tanpa henti – dengan cara yang sangat tidak tipikal daripada penggaruan normal ("lompatan arnab"). Penggaruan tipikal bagi SM biasanya lebih teruk apabila anjing berkenaan memakai kolar, dijalankan dengan cawak, atau teruja, dan merupakan perkara pertama pada waktu pagi atau malam.

Bukan semua anjing yang menunjukkan tingkah laku penggaruan kelihatan dalam kesakitan, walaupun beberapa orang penyelidik terkemuka, termasuk Dr. Clare Rusbridge di United Kingdom dan Dr. Curtis Dewey dan Dr. Dominic Marino di Amerika Syarikat, percaya bahawa penggaruan pada *cavalier* dengan SM ialah tanda kesakitan dan ketidakselesaan dan kerosakan saraf sedia ada pada kawasan tanduk dorsal tulang belakang. Jika permulaannya adalah pada usia awal, tanda pertama mungkin merupakan penggaruan dan/atau skoliosis yang cepat muncul. Sekiranya masalahnya teruk, terdapat kemungkinan untuk propriosepsi (kesedaran kedudukan tubuh) lemah, terutamanya berkaitan dengan anggota hadapan. Kecemerkapan dan kejatuhan berpunca daripada masalah ini. Progresi berubah-ubah walaupun kebanyakan anjing yang menunjukkan gejala menjelang usia empat tahun cenderung untuk melihat progresi bagi keadaan ini.

Doktor haiwan akan menolak punca asas bagi penggaruan atau ketidakselesaan seperti tungau telinga, pinjal, dan alahan, dan kemudian, otitis media rembesan primer (PSOM - telinga gam), serta kecederaan tulang belakang atau anggota tubuh, sebelum mengandaikan bahawa *cavalier* berkenaan menghidap SM. PSOM dapat menunjukkan gejala serupa tetapi lebih mudah dan lebih murah untuk dirawat. Sindrom rebah episodik juga dapat menunjukkan gejala serupa. Imbasan MRI biasanya dilakukan untuk mengesahkan diagnosis SM (dan juga mendedahkan PSOM). Jika doktor haiwan mengesyaki SM, imbasan MRI akan disyorkan. Ahli neurologi memberi anjing terimbas sijil bertandatangan yang mencatatkan grednya.

### Rebah episodik (EF)

Rebah episodik menyebabkan "kehipertonikan paroksismal cetusan senaman" yang bermakna bahawa terdapat peningkatan tonus otot pada anjing berkenaan dan otot tersebut tidak dapat mengendur. Sebelum ini dianggap sebagai gangguan otot, ini kini dikenali sebagai isu neurologi. EF disebabkan oleh satu gen resesif tunggal dan ujian genetik sudah tersedia. Melainkan kes parah, episod akan berlaku sebagai gerak balas kepada senaman, keterujaan, atau usaha serupa. Walaupun EF kerap salah didiagnosis sebagai epilepsi, yang biasanya mengakibatkan kehilangan kesedaran, anjing berkenaan tetap sedar sepanjang episod. Keparahan gejala dapat berkisar daripada kejatuhan ringan sekali-sekala hingga kekakuan kepada episod mirip sawan yang berlangsung selama berjam-jam. Episod dapat menjadi lebih parah atau kurang parah semakin anjing berkenaan menua dan tiada corak piawai untuk serangan. Permulaan gejala biasanya berlaku apabila anjing berumur antara 4 bulan dengan 4 tahun. Ini serupa dengan kejang ''scotty'', iaitu gangguan genetik pada terier Scotland. Kira-kira 1% daripada jumlah *cavalier* terjejas akibat keadaan ini, dengan 19% sebagai pembawa. Anjing dengan lapis bulu berwarna lengkap lebih berkemungkinan terjejas berbanding dengan anjing dengan lapis bulu berwarna-warni.

### Trombositopenia dan makrotrombositopenia
Sebanyak separuh daripada semua *cavalier King Charles spaniel* mungkin menghidap gangguan darah kongenital yang dipanggil trombositopenia asimtomatik idiopatik, iaitu jumlah platelet yang rendah secara abnormal di dalam darah, menurut kajian terbaru di Denmark dan di Amerika Syarikat. Platelet, atau trombosit, ialah unsur darah berbentuk cakera yang membantu pembekuan darah. Bilangan jauh terlalu rendah ialah punca paling umum bagi gangguan perdarahan pada anjing. Platelet di dalam darah pada banyak *cavalier King Charles spaniel* merupakan gabungan platelet bersaiz normal untuk anjing dan platelet lain yang bersaiz besar secara abnormal, atau makrotrombosit. Makrotrombositosis juga merupakan keabnormalan kongenital yang terdapat pada sekurang-kurangnya sepertiga daripada jumlah CKCS. Platelet besar ini berfungsi secara normal dan *cavalier* tipikal kelihatannya tidak mengalami sebarang masalah kesihatan sama ada kerana saiz atau bilangan platelet yang kurang.

### Gangguan pinggul dan lutut
Displasia pinggul ialah penyakit genetik umum yang menjejaskan *cavalier King Charles spaniel*. Ini tidak hadir semasa kelahiran tetapi berkembang dengan usia. Displasia pinggul didiagnosis dengan sinar-X, tetapi biasanya tidak kelihatan dalam sinar-X bagi *cavalier* sehingga kematangan. Malah pada spaniel dewasa dengan displasia pinggul parah, sinar-X mungkin tidak selalu menunjukkan penyakit ini. Dalam satu siri penilaian oleh Orthopedic Foundation for Animals, *cavalier* menduduki tempat ke-78 terburuk antara 157 baka. Baka-baka paling teruk terjejas merupakan buldog, *[[pug]]*, dan ''dogue'' Bordeaux.

*Cavalier* dapat tertakluk kepada kecacatan genetik bagi femur dan lutut yang dipanggil tempurung lutut terkehel. Keadaan ini paling kerap diperhatikan apabila anak anjing berusia 4 hingga 6 bulan. Dalam kes paling serius, pembedahan mungkin dibangkitkan. Sistem penggredan untuk tempurung lutut bermula dari 1 (lutut ketat), hingga 4 (lutut yang sangat longgar sehingga tempurungnya mudah teralih). Jika *cavalier* mempunyai gred 1–2, terapi pemulihan fizikal dan senaman mungkin mengurangkan penggredan dan berpotensi untuk mengelakkan pembedahan. Gred 3–4 merupakan yang paling teruk, iaitu apabila pembedahan kemungkinan besar akan diperlukan untuk membetulkan masalah untuk mengelakkan perkembangan artritis dan ketempangan pada anggota tubuh.

### Masalah mata
Satu gangguan yang biasa ditemukan pada *cavalier* ialah keratokonjunktivitis sika, secara basahan dikenali sebagai "mata kering". Punca biasa bagi keadaan ini ialah tindak balas autoimun terhadap kelenjar lakrima anjing berkenaan (kelenjar air mata), lalu mengurangkan pengeluaran air mata. Menurut Canine Inherited Disorders Database, keadaan ini memerlukan rawatan berterusan dan jika tidak terawat dapat mengakibatkan kebutaan separa atau keseluruhan. Gangguan ini dapat berkurang atau sembuh seiring dengan masa.

Sebuah kajian dari tahun 1999 mengenai *cavalier* yang dijalankan oleh Canine Eye Registration Foundation menunjukkan bahawa purata 30% daripada semua *cavalier King Charles spaniel* yang dinilai mempunyai masalah mata. Ini termasuk katarak keturunan, distrofi kornea, distikiasis, entropion, mikroftalmia, atrofi retina progresif, dan displasia retina.

### Gangguan telinga
Otitis media rembesan primer (PSOM), yang juga dikenali sebagai telinga gam, terdiri daripada palam mukus amat likat yang memenuhi telinga tengah anjing berkenaan dan mungkin menyebabkan membran timpani membonjol. PSOM telah dilaporkan hampir secara eksklusif pada *cavalier* dan mungkin menjejaskan lebih daripada separuh daripada baka ini. Oleh sebab nyeri dan deriaan lain di kawasan kepala dan leher, akibat PSOM, adalah serupa dengan sesetengah gejala yang disebabkan oleh siringomielia (SM), sesetengah doktor haiwan yang memeriksa telah salah mendiagnosis SM pada *cavalier* yang sebenarnya menghidap PSOM dan bukan SM.

*Cavalier King Charles spaniel* mungkin terdedah terhadap satu bentuk kepekakan kongenital, yang hadir semasa kelahiran, kerana kekurangan pembentukan atau degenerasi awal bagi reseptor di telinga dalam, walaupun ini agak jarang. Di samping itu, kajian lebih terkini telah mendapati *cavalier* yang menghidap kehilangan pendengaran progresif, yang biasanya bermula semasa usia anak anjing dan berprogres sehingga anjing berkenaan sepenuhnya pekak, biasanya berusia antara tiga dengan lima tahun. Sifat progresif bagi bentuk kepekakan ini pada *cavalier* dipercayai disebabkan oleh degenerasi saraf pendengaran dan bukan oleh kekurangan pembentukan atau degenerasi awal bagi reseptor telinga dalam.

## Legenda bandar

Legenda bandar mendakwa bahawa Charles II menitahkan dekri khas yang memberi *King Charles spaniel* keizinan untuk memasuki mana-mana pertubuhan di United Kingdom, mengatasi peraturan "tiada anjing kecuali anjing pandu". Satu varian mitos ini berkaitan secara khusus dengan Dewan Parlimen. Mitos ini kadang-kadang digunakan untuk *cavalier King Charles spaniel*.

Tapak web Parlimen United Kingdom menyatakan: "Bertentangan dengan khabar angin popular, tiada Akta Parlimen yang merujuk *King Charles spaniel* yang diizinkan di mana-mana di Istana Westminster. Kami kerap ditanya pertanyaan ini dan telah menelitinya dengan menyeluruh." Begitu juga, tiada bukti bahawa mana-mana undang-undang sedemikian meliputi United Kingdom yang lebih luas. Jurucakap untuk The Kennel Club berkata: "Undang-undang ini telah dipetik dari semasa ke semasa. Terdapat dakwaan dalam buku bahawa Raja Charles menitahkan dekri ini tetapi penyelidikan kami belum menjejakinya."

## Lihat juga
* Anjing teman
* Kumpulan Anjing Teman
* Kumpulan Mainan

## Catatan

## Kutipan

## Rujukan

* 
* 
* 
* 
* 
* 
* 
* 
* 
* 
* 
* 
*